
Európsky parlament,
–	so zreteľom na návrh Komisie pre Európsky parlament a Radu (COM(2026)0001 – C10‑0012/2026),
–	so zreteľom na nariadenie Európskeho parlamentu a Rady (EÚ) 2021/691 z 28. apríla 2021 o Európskom fonde na prispôsobenie sa globalizácii na pomoc pracovníkom, ktorí prišli o zamestnanie (EGF), ktorým sa zrušuje nariadenie (EÚ) č. 1309/2013[footnoteRef:1] (ďalej len „nariadenie o EGF“),  [1:  	Ú. v. EÚ L 153, 3.5.2021, s. 48, ELI: http://data.europa.eu/eli/reg/2021/691/oj.] 

–	so zreteľom na nariadenie Rady (EÚ, Euratom) 2020/2093 zo 17. decembra 2020, ktorým sa stanovuje viacročný finančný rámec na roky 2021 až 2027[footnoteRef:2], zmenené nariadením (EÚ, Euratom) 2024/765[footnoteRef:3] (ďalej len „nariadenie o VFR“), a najmä na jeho článok 8,  [2:  	Ú. v. EÚ L 433 I, 22.12.2020, s. 11, ELI: http://data.europa.eu/eli/reg/2020/2093/oj.]  [3:  	Nariadenie Rady (EÚ, Euratom) 2024/765 z 29. februára 2024, ktorým sa mení nariadenie (EÚ, Euratom) 2020/2093, ktorým sa stanovuje viacročný finančný rámec na roky 2021 až 2027 (Ú. v. EÚ L, 2024/765, 29.2.2024, ELI: http://data.europa.eu/eli/reg/2024/765/oj).] 

–	so zreteľom na Medziinštitucionálnu dohodu zo 16. decembra 2020 medzi Európskym parlamentom, Radou Európskej únie a Európskou komisiou o rozpočtovej disciplíne, spolupráci v rozpočtových záležitostiach a správnom finančnom riadení, ako aj o nových vlastných zdrojoch vrátane plánu na zavedenie nových vlastných zdrojov[footnoteRef:4], a najmä na jej bod 9, [4:  	Ú. v. EÚ L 433 I, 22.12.2020, s. 28, ELI: http://data.europa.eu/eli/agree_interinstit/2020/1222/oj.] 

–	so zreteľom na Európsky pilier sociálnych práv,
–	so zreteľom na stanovisko Výboru pre zamestnanosť a sociálne veci,
–	so zreteľom na správu Výboru pre rozpočet (A10-0030/2026),
A.	keďže Únia vytvorila legislatívne a rozpočtové nástroje s cieľom poskytovať dodatočnú podporu pracovníkom postihnutým dôsledkami veľkých štrukturálnych udalostí a zmien v usporiadaní svetového obchodu a pomáhať im pri opätovnom začleňovaní do trhu práce; keďže táto pomoc sa uskutočňuje formou finančnej podpory poskytovanej pracovníkom;
B.	keďže Belgicko predložilo žiadosť EGF/2025/004 BE/Tupperware o finančný príspevok z Európskeho fondu na prispôsobenie sa globalizácii (ďalej len „EGF“) po prepustení 267 pracovníkov[footnoteRef:5] spoločnosti Tupperware General Services NV (ďalej len „Tupperware“) v odvetví ekonomickej činnosti v rámci divízie 22 NACE Revision 2 (výroba výrobkov z gumy a plastu) v provincii Východné Flámsko (BE23) v referenčnom období od 17. februára 2025 do 17. júna 2025;  [5:  	V zmysle článku 3 nariadenia o EGF.] 

C.	keďže žiadosť vychádza z intervenčných kritérií uvedených v článku 4 ods. 2 písm. a) nariadenia o EGF, podľa ktorého je potrebné ukončenie činnosti najmenej 200 pracovníkov, ktorí prišli o zamestnanie, alebo samostatne zárobkovo činných osôb v referenčnom období štyroch mesiacov v podniku v členskom štáte; 
D.	keďže spoločnosť Tupperware podala 17. februára 2025 návrh na vyhlásenie konkurzu; keďže v Belgicku od roku 2022 narastá počet konkurzov podnikov;
E.	keďže Belgicko uviedlo, že flámske služby zamestnanosti (ďalej len „VDAB“) poskytujú vnútroštátne predbežné financovanie a spolufinancovanie opatrení;
F.	keďže boli splnené požiadavky stanovené v právnych predpisoch Únie a vo vnútroštátnych právnych predpisoch, ktoré sa týkajú hromadného prepúšťania;
G.	keďže finančné príspevky z EGF by mali byť zacielené predovšetkým na aktívne opatrenia politiky trhu práce a personalizované služby zamerané na rýchle opätovné začlenenie prijímateľov do dôstojného a udržateľného zamestnania a zároveň na ich prípravu na ekologickejšie a digitálnejšie európske hospodárstvo;
H.	keďže EGF nesmie prekročiť maximálnu ročnú sumu 30 miliónov EUR (v cenách roku 2018)[footnoteRef:6];  [6:  	Článok 8 nariadenia MFF.] 

1.	súhlasí s Komisiou, že podmienky stanovené v nariadení o EGF, a najmä v jeho článku 4 ods. 2 písm. a), sú splnené a že Belgicko má podľa uvedeného nariadenia nárok na finančný príspevok vo výške 1 622 650 EUR, čo predstavuje 85 % celkových nákladov vo výške 1 909 000 EUR zahŕňajúcich výdavky na personalizované služby vo výške 1 843 500 EUR a výdavky na činnosti prípravy, riadenia, informovania a propagácie, kontroly a podávania správ vo výške 65 500 EUR;
2.	poznamenáva, že belgické orgány podali žiadosť 28. augusta 2025 a že na základe dodatočných informácií, ktoré Belgicko poskytlo, Komisia 20. januára 2026, teda takmer po piatich mesiacoch, dokončila svoje posúdenie a v ten istý deň o ňom informovala Európsky parlament; zdôrazňuje, že je dôležité skrátiť čas medzi predložením žiadosti o pomoc z EGF a rozhodnutím o financovaní a zároveň v plnej miere chrániť práva Európskeho parlamentu ako jednej zo zložiek rozpočtového orgánu;
3.	konštatuje, že žiadosť sa týka 267 dotknutých prijímateľov, ktorí prišli o prácu v spoločnosti Tupperware;
4.	konštatuje, že spoločnosť Tupperware sa nachádzala v meste Aalst v provincii Východné Flámsko, kde už pred vyhlásením konkurzu spoločnosťou Tupperware mal zamestnanie len jeden človek z dvoch v porovnaní s priemerom v regióne Flámsko, kde sú zamestnaní dvaja ľudia z troch; vyjadruje poľutovanie nad tým, že toto prepúšťanie situáciu ešte ďalej zhorší; zdôrazňuje, že je potrebné urýchlene konať, aby sa zabránilo štrukturálnemu regionálnemu úpadku;
5.	vyjadruje poľutovanie nad tým, že americkú materskú spoločnosť Tupperware Brands prevzali v októbri 2024 veritelia a že táto spoločnosť v dôsledku významnej reštrukturalizácie zrušila výrobu a licencie udelené spoločnosti Tupperware General Services NV, čím belgická dcérska spoločnosť prestala byť finančne životaschopnou a 17. februára 2025 vyhlásila konkurz; 
6.	víta iniciatívu skupiny európskych podnikateľov zameranú na oživenie značky v Nemecku, Francúzsku, Belgicku, Taliansku a Poľsku;
7.	zdôrazňuje, že vo Flámsku je riziko nezamestnanosti v prípade osôb s nízkou úrovňou vzdelania viac ako dvojnásobné; konštatuje, že tretina prepustených pracovníkov má len nižšie sekundárne vzdelanie; vyzýva belgické orgány, aby poskytli osobitnú podporu prispôsobenú týmto profilom s cieľom pomôcť pracovníkom prekonať ich nedostatky a nájsť si nové pracovné miesta a zároveň aby prijali opatrenia na zníženie počtu konkurzov a riešenie sociálnych rozdielov, ktoré vedú k vylúčeniu pracovnej sily;
8.	pripomína, že po dohode s odborovými zväzmi, odborníkmi a sociálnymi partnermi pozostávajú personalizované služby, ktoré sa majú poskytovať pracovníkom, z týchto opatrení: informačných stretnutí zameraných na opätovné začlenenie do zamestnania, služieb poradenstva pri hľadaní nového zamestnania vrátane odbornej prípravy v oblasti IKT; pomoci pri hľadaní zamestnania prostredníctvom poradenstva a pomoci pri hľadaní práce, odbornej prípravy a rekvalifikácie, veľtrhu práce, vyhľadávania potenciálne voľných pracovných miest a párovania pracovných ponúk s uchádzačmi; zdôrazňuje význam podpory vysokokvalitných pracovných miest orientovaných na budúcnosť s cieľom zabezpečiť dlhodobú hospodársku a sociálnu odolnosť; vyzýva belgické orgány, aby nadviazali dialóg s novými európskymi zástupcami spoločnosti Tupperware s cieľom preskúmať možnosti opätovného začlenenia prepustených pracovníkov do ich hospodárskych činností;
9.	zdôrazňuje, že kvalifikácia a zručnosti prepustených pracovníkov sú aj naďalej kľúčové pre budovanie európskeho hospodárstva, ktoré bude odolné voči budúcim zmenám; domnieva sa preto, že mobilizácia EGF musí byť súčasťou širšej politickej reakcie na všetkých politických úrovniach, aby sa zabezpečilo, že dotknutí pracovníci nájdu primerané príležitosti zodpovedajúce ich kvalifikácii a zručnostiam; ďalej pripomína, že EGF je nástrojom solidarity a spravodlivej transformácie a že hlavnou úlohou Únie musí byť predovšetkým zabrániť takémuto zatváraniu podnikov; domnieva sa, že hoci EGF poskytuje potrebnú podporu dotknutým pracovníkom, na ochranu európskej priemyselnej zamestnaneckej základne sú nevyhnutné výraznejšia priemyselná politika, silnejšie, udržateľnejšie a odolnejšie hospodárstvo a zníženie strategických závislostí;
10.	zdôrazňuje, že belgické orgány musia zabezpečiť viditeľnosť financovania z prostriedkov Únie a zdôrazniť ich pridanú hodnotu tým, že poskytnú účinné a cielené informácie prijímateľom, regionálnym a miestnym orgánom, sociálnym partnerom a širšej verejnosti;
11.	požaduje dôkladné záverečné hodnotenie vykonaných opatrení vrátane jasných informácií o tom, ako sa finančné prostriedky použili a či boli vynaložené v súlade so schválenými plánmi; zdôrazňuje, že takéto hodnotenia by mali byť založené na jasne vymedzených cieľoch a merateľných výsledkoch, čo umožní posúdenie výsledkov dosiahnutých v prípade dotknutých pracovníkov; zdôrazňuje, že je dôležité zabezpečiť rýchlejšie a účinnejšie intervencie, a v tejto súvislosti pripomína potrebu preskúmať spôsoby, ako zabezpečiť udržateľnosť EGF alebo jeho nástupníckeho programu v rámci budúceho viacročného finančného rámca na roky 2028 – 2034;
12.	poznamenáva, že Belgicko začalo poskytovať personalizované služby dotknutým prijímateľom 17. februára 2025 a že obdobie oprávnenosti na finančný príspevok z EGF preto potrvá od uvedeného dátumu až do 24 mesiacov odo dňa nadobudnutia účinnosti rozhodnutia o financovaní;
13.	poznamenáva, že Belgicku začali vznikať administratívne výdavky na využívanie EGF 17. februára 2025 a že tieto výdavky sú preto oprávnené na finančný príspevok z EGF od uvedeného dátumu až do 31 mesiacov odo dňa nadobudnutia účinnosti rozhodnutia o financovaní;
14.	konštatuje, že belgické orgány poskytli uistenie, že pri prístupe k navrhovaným opatreniam a pri ich vykonávaní sa budú dodržiavať zásady rovnakého zaobchádzania a nediskriminácie a že sa zabráni akémukoľvek dvojitému financovaniu;
15.	opakuje, že pomoc z EGF nesmie nahrádzať opatrenia, za ktoré na základe vnútroštátnych právnych predpisov alebo kolektívnych zmlúv zodpovedajú podniky;
16.	schvaľuje rozhodnutie, ktoré je uvedené v prílohe k tomuto uzneseniu;
17.	poveruje svoju predsedníčku, aby podpísala toto rozhodnutie spoločne s predsedom Rady a aby zabezpečila jeho uverejnenie v Úradnom vestníku Európskej únie;
18.	poveruje svoju predsedníčku, aby postúpila toto uznesenie spolu s prílohou Rade a Komisii.

